Шестият ас на Григор компенсира нелепо пропуснат завършващ форхенд в близост до мрежата, а непредизвикана грешка на сърбина от бекхенд от основната линия доведе резултата до 30-15. Невърнат сервис от полето за предимство бе последван от грешка от форхенд на българина, провокирана от много дълбок удар на Ноле. Още един непремерен слайс обаче вкара гейма в дюс, но комбинация сервис-форхенд по правата доведе до авантаж, само че той бе заличен от непредизвикана грешка от форхенд от средата на основната линия. В тези моменти Димитров не можеше да разчита на своя първи сервис, а Джокович спечели с великолепен форхенд по къс диагонал след продължително разиграване от тази страна. Нелепият пробив обаче дойде след нов неубедителен смач от средата на корта и плахо излизане на мрежата, с което Григор не можа да блокира минаващ форхенд на Ноле - 1:2 с брейк за сърбина.